ቀልጣፋና ፍትሃዊ አገልግሎት በመስጠት የልማትና መልካም አስተዳደር ስራዎች እውን ማድረግ እንደሚገባ ተገለፀ
የዋልታ ኢንፎርሜሽን ማዕከልና የአዲስ አበባ ከተማ አስተዳደር ፐብሊክ ሰርቪስና የሰው ሃብት ልማት ቢሮ በጋራ ያደረጉት ጥናት ዛሬ ይፋ በተደረገበት ወቅት የተገኙት የአዲስ አበባ ከተማ አስተዳድር ከንቲባ አቶ ድሪባ ኩማ የህብረተሰቡን እርካታ ወደ ላቀ ደረጃ ማድረስ ለነገ የሚባል ሥራ ባለመሆኑ አመራሩም ከመቼውም ጊዜ ይበልጥ እንደሚታገል በአፅንኦት ገልጸዋል፡፡በአዲስ አበባ ከተማ አስተዳደር በመንግስት መስሪያ ቤቶች አገልግሎት አሰጣጥ የዜጎች ከፍተኛዉ የእርካታ መጠን 53 ነጥብ 9 መሆኑንና ዝቅተኛዉም 39 ነጥብ 2 መሆኑ በጥናት ተረጋግጧል፡፡ከ8ሺህ 220 ናሙናዎች ዉስጥ 96 ነጥብ 5 በመቶ ያህሉ ምላሽ የሰጡ ሲሆን ከዚህም የሴቶች ተሳትፎ 48 ነጥብ 8 መሆኑ ተገልጿል፡፡ጥናቱ በዋነኛት ትኩረት አድርጎ የተመለከታቸው የእርካታ መስፈርቶች የአገልግሎት አሰጣጥ፣ ግልጽነት፣ ተጠያቂነት፣ አሳታፊነትና የሕግ የበላይነት የሚሉትን ነጥቦች እንደሆነ ተመልክቷል፡፡በጥናቱ መሰረትም መሬት ልማትና ማኔጅመንት፣ የፍትሕ አካላት እንዲሁም ገቢዎችና ጉምሩክ ከፍተኛ ቅሬታ የቀረበባቸው መስሪያ ቤቶች መሆናቸው ታውቋል፡፡በዋልታ ኢንፎርሜሽን ማእከል የተከናወነዉን ጥናት ያቀረቡት አቶ ተመስገን ሸጋ በበኩላቸው ጥናቱ በገለልተኛ አካል መከናወኑ ከወገናዊነት የፀዳ እንዳደረገውና በሳይንሳዊ አሰራር የተደገፈ መሆኑም ይበልጥ የመልካም አስተዳደር ችግሮችን ለመለየትና የመፍትሄ አቅጣጫዎችንም የተቀመጡበት እንደሆነ አስረድተዋል፡፡ከተሳታፊዎቹ መካከል አንዷ የሆኑት ወይዘሮ ብሩክነሽ አርጋው በበኩላቸው ጥናቱ ቀደም ሲል የነበሩትን የመልካም አስተዳደር ችግሮችን በዘላቂነት ለመቅረፍና የሁለተኛውን የዕድገትና ትራንስፎርሜሽን ዕቅዶች ዕውን ለማድረግ መልካም አስተዳደርን ማስፈን የሞትሽረት ትግል በተደረገበት ጊዜ በሳይንሳዊ አጠናን ዘዴ መከናወኑ አስደሳች ነው ብለዋል፡፡የፈፃሚዎችን የመፈፀም አቅም ለማሳደግ በመስኩ በቂ እውቀትና ልምድ ባላቸው ባለሙያዎች የስራ ላይ ስልጠና በተጠናከረ መልኩ መስጠት፣  የመልካም አስተዳደር ችግር በሚፈጥሩ አካላት ላይ እርምጃ መውሰድና የነዋሪዎች አመለካከት በመቀየር ሙስናን የማይታገስ ህብረተሰብ ለመፍጠር ተከታይነት ያላቸው የግንዛቤ ማስጨበጫ ስራዎች በስፋት ቢሰሩ የሚሉት ሐሳቦች በመፍትሄነት ቀርበዋል፡፡